B. Bugár, podpredseda NR SR: (2003-02-26):
B. Hanzel, poslanec: Podrobne som si prečítal návrh novelizácie zákona a, úprimne povedané, nestíham žasnúť nad trúfalosťou predkladateľov i nad tým, že to vôbec niekto odobril. Už na diaľku je cítiť veľký lobizmus a dokonca je nám i s príslušnou drzosťou predstavená tá firma, tá správna firma, čo by mala nahradiť tých „blbých policajtov“, čo to nevedia a čo dokonca spôsobujú svojou nevedomosťou ujmy na životoch. Takto sa dá text prečítať. Dokonca nám je predstavený i osobne pán Dr. Krause, zástupca pre strednú a východnú Európu, čo nás z našej nevedomosti dostane. (Potlesk.) Dovoľte, aby som začal najprv týmito číslami. Predpokladám, že im bude rozumieť každý. Dnes údajne zabezpečuje túto činnosť, vodičské preukazy, plus zrejme vydávanie vodičských preukazov, lebo to tam vôbec nie je spomenuté, až 304 policajtov. Pán Krause však počíta so zamestnaním iných, výkonnejších odborníkov v počte 120. Potom sa pýtam, ako je to možné, lebo ak 120 stačí v tomto prípade, treba urobiť poriadok na polícii, a ak to nestačí, tak potom pravda to, čo sa predkladá, nie je. Ak 120 osôb stačí, tak by bolo najvhodnejšie ihneď preškoliť 120 z 304 policajtov hlavne v organizovaní práce a tých 184 zaradiť na posilnenie Policajného zboru. Mimochodom, ako to bude s vydávaním vodičských preukazov? Lebo, pokiaľ viem, na to sú tam zvláštni pracovníci a v každom okrese je jeden pracovník na to určený. To v tomto materiáli takisto nie je spomínané. Ďalšie čísla. V odôvodnení sa vraví: „Predpokladá sa, že za vykonávanie skúšok z odbornej spôsobilosti žiadateľov o vodičské preukazy bude poverená organizácia požadovať peňažné poplatky, ako sú vyberané v súčasnosti.“ Je tu termín „predpokladá sa“. Už viem, ako nám dopadli ceny energií po predaji, ceny za prenos energií po predaji a podobne. „Predpokladá sa.“ Ja by som predpokladal, že neštátna firma, napr. DEKRA, ktorá je tu uvedená, do krátkeho času ceny zdvojnásobí, ono dôvod sa už nejaký nájde, a príjem pôjde opäť do súkromného vrecka, a nie do našej chudobnej štátnej pokladnice. V roku 2002 bolo na Slovensku vykonaných 87 000 skúšok a 16 000 opravných skúšok. Podľa dôvodovej správy bol za skúšku poplatok 500 Sk, aj to nie za všetky, niektoré boli zľavnené, a spolu sa však vybralo 80 mil. korún. Milé kolegyne, kolegovia, nech počítam, ako chcem, 87 000 krát 500 je len 40 mil. korún. Takže je v tom evidentný rozpor. (Hlasy z pléna.) Do rozpočtu prišlo 88 mil. korún. Predkladatelia konštatujú, že s týmto príjmom sa už nedá počítať, ale nebudú ani náklady na tlačivá, nové testy, a dokonca kalkulujú s hodnotou ľudského života, napr. detského, ktorý by sa ušetril pri lepšom, kvalitnejšom školení firmy DEKRA. Toto už začína byť troška nehoráznosťou. Veď je to nepriame obvinenie našich policajtov, že môžu za životy osôb v dopravných nehodách. Školenia DEKRA nás snáď naučia, ako máme chodiť po prepchatých cestách, často neudržovaných, školenia DEKRA nás zbavia cestných pirátov a agresívnych ignorantov v cestnej premávke, školenia pána Krauseho nás zbavia roztržitých vodičov, cyklistov, chodcov a unavených vodičov kamiónov či opitých vodičov? A keď sme už spomenuli deti, áno, dlžíme našim deťom veľa, aj v oblasti dopravnej výchovy. Uvediem príklad z Holandska, kde sa dopravná výchova vyučuje ako predmet na základnej škole od prvého ročníka. Keby bola ochota pánov poslancov a ministrov, môžem uviesť čísla, že učebnice o dopravnej výchove pre 3 ročníky základnej školy, zhruba pre 200 000 detí, by nás stáli asi 5 mil. korún ročne. Pýtam sa: Je to moc? Máme právo povedať nie, ak to staviame do pomeru k jednému detskému životu? Ďalšie čísla z materiálu: „Nezanedbateľnou je i skutočnosť, že po schválení novely zákona sa vytvoria podmienky na presun časti policajtov do výkonu služby a nebude potrebné vytvárať nové pracovné miesta pre policajtov, čo by v tomto prípade predstavovalo náklady 96 mil. korún.“ To je ďalší nonsens. Otázka je: Čo je to časť policajtov? Zbavíme sa ich 304 a prijmeme časť policajtov. Akú časť? A sú to tí, podľa predkladateľov hlúpi, čo sa nevedia naučiť ani pravidlá cestnej premávky? A prečo nás len časť z nich bude stáť viac ako predtým celých 304. A ako to, že firme DEKRA stačí len 120 ľudí? V uvedenej dôvodovej správe sa viackrát spomína aj Švédsko ako referencia, ale už bez konkrétností. (Ruch v sále.) Ja môžem uviesť konkrétnosti, keby to náhodou zaujímalo niekoho aj tých, čo sa vyprávajú o inom. Konkrétne sa tu spomína len v Nemecku DEKRA a v Belgicku GOCA, ktovie, kto je v tom akcionár. Ale dovoľte, aby som vám povedal z vlastnej skúsenosti, ako je to vo Švédsku. Vo Švédsku je to podobne ako u nás, s malými rozdielmi. Napr. všetky administratívne práce s vodičskými preukazmi, registrácie, kontakt s občanmi, sú absolútne zjednodušené a minimalizované. Poviem príklad: Keď urobíte skúšku v autoškole, vyplníte potrebné tlačivo, odovzdáte fotografie, už sa viac nestaráte o administratívne záležitosti. V priebehu pár týždňov vám dôjde domov dobierkou vodičský preukaz, ktorý vám na pošte vydajú. To znamená, nemusíte ísť do žiadneho úradu a nikde sa doprosovať a nikde s nikým a dokonca niekoľkokrát komunikovať. Prídete na poštu, zodpovedná pracovníčka na pošte má právo otvoriť túto špeciálne označenú doporučenú zásielku. Vytiahne z nej váš nový vodičský preukaz, skontroluje vás podľa fotografie, máte tam podpis, ktorý je už zoskenovaný, skontroluje vás podľa iného dokladu a vydá vám pracovníčka na pošte váš vodičský preukaz. V prípade že tomuto vodičskému preukazu napr. vyprší platnosť po 10 rokoch, 2 mesiace pred ukončením platnosti vodičského preukazu vám znovu príde poštou oznámenie, kde vám príde tlačivo, ktoré máte vypísať, na ktoré sa máte podpísať, doplniť fotky, ktoré máte poslať na jeden úrad, odkiaľ vám to asi 2 alebo 3 týždne pred príslušným vypršaním príde znova na poštu, nikde nemusíte chodiť a znova na pošte si vyzdvihnete doporučenú zásielku za nejaký poplatok a máte nový vodičský preukaz. Toto je, páni poslanci, to priblíženie sa obyvateľom a našej voličskej základni. Dôležité na tom je aj to, že tá pracovníčka má právo toto urobiť, a nie, že to musí robiť niekde nejaký policajt. Toto je aj to zjednodušenie prístupu postupovania vybavovania záležitostí občanov, ako správne uvádzate v dôvodovej správe, čo vláda deklarovala v programovom vyhlásení, a nie prenesenie toho istého úkonu na inú súkromnú firmu aj s peniazmi, čo by plynuli do štátneho rozpočtu. A ďalšia novinka pre našich občanov i pre predkladateľov návrhu i pre pána Krauseho, zástupcu pre strednú a východnú Európu. Vo Švédsku je zriadený, spomínal som, centralizovaný štátny úrad. Môžem povedať, čo z toho napr. plynie. Tento štátny úrad sa dá umiestniť v ktorejkoľvek lokalite Slovenska, v našom prípade to znamená aj v tých Michalovciach alebo iných mestách, ktoré trpia vysokou nezamestnanosťou. Tento úrad nie je potrebné držať v Bratislave, na to nie je žiadny dôvod. Toto sekundárne spôsobuje zamestnanosť v oblastiach, kde máme problémy so zamestnanosťou. A to nie je len zamestnanosť ľudí na tomto úrade. To je zamestnanosť všetkého, čo s tým súvisí, pôšt a tak ďalej a tak ďalej. Takže toto je takisto nezanedbateľná vec. A treba si to uvedomiť, že tuná máme možnosť aspoň trochu riešiť zamestnanosť v tých oblastiach, ktoré nezamestnanosťou trpia. Mimochodom, tento vodičský preukaz slúži súčasne ako doklad totožnosti nielen vo Švédsku, ale aj v celej Škandinávii a ako vodičský preukaz v celej Európe. To znamená, že by sme opätovne takýmto niečím ušetrili na vydávaní občianskych preukazov a administratíve spojených napr. s občianskymi preukazmi. V materiáli sa ďalej uvádza: „Potom zostane 75 policajtov, u ktorých sa predpokladá, že budú vykonávať výmeny tabuliek s evidenčným číslom a vykonávať potrebné úkony na evidenciu vozidiel.“ Dovoľte, aby som sa spýtal, prečo policajti musia vykonávať výmenu tabuliek na autách. Opäť použijem príklad zo Švédska, možno vás to bude zaujímať, ale naozaj je to jednoduché a naozaj je to priblíženie k občanovi. Keď kúpite auto, vyplníte určité doklady, tak vám automaticky do 2 týždňov poštou na dobierku prídu čísla, na ktoré nepotrebujete policajta, ktoré si sami namontujete na to auto. Tieto čísla idú s autom až do šrotu. Čiže už nikdy nepotrebujete znova chodiť k policajtovi s tým, aby vám vymieňal v nejakom okrese čísla za čísla, aby vám policajt kontroloval čísla motora alebo ja neviem čo. To je predsa absolútny nezmysel. Na toto sú STK-áčky, kde majú napísaný presný prehľad toho, čo sa má na STK-áčke robiť. Jedna z prvých vecí je skontrolovať číslo karosérie, číslo motora a podobne. Takže na kieho otca to zavádzame. Našim policajtom, kvalifikovaným ľuďom dávame robiť výmeny tabuliek a kontrolovať čísla tabuliek. Však to sú absolútne nezmysly. (Potlesk.) Ďakujem, lebo verím, že ste si to už tí, ktorí ste to predkladali, rozmysleli. Vážené kolegyne, kolegovia, môžem vám uviesť ďalšie a ďalšie príklady zo Švédska, ako to skutočne funguje s priblížením štátu k občanovi, lebo som v tom Švédsku dlhé roky žil. Nemusím to tak uviesť, ako tuná niekto to napíše na papier odvolá sa na Švédsko a nevie, nikdy tam nebol ani to nikdy nečítal, ako to tam funguje. Mohol by som vám uviesť príklady, ako to funguje s STK-áčkami, so všetkým okolo motorových vozidiel, ale predpokladám, že pokiaľ niekto bude mať o to záujem, tak ma skontaktuje a príp., pokiaľ bude mať niekto z odborníkov o to záujem, tak rád to vysvetlím a príp. aj materiály okolo toho získam. Dovoľte však, aby som povedal, že táto myšlienka odovzdať niečo súkromnej firme takéto dôležité – a myslím si, že je to dôležité, lebo ide o registráciu obyvateľstva – je zvrátená filozofia. Zbavili sme sa už skoro všetkých lukratívnych podnikov, zbavujeme sa finančných ústavov a systematicky sa chceme zbaviť všetkého, čo sa dá predať. Možno by som dokázal navrhnúť ďalšie lukratívne oblasti a tiež by som okamžite našiel záujemcu aj firmy, urobili by sme podmienky súťaže tak, aby to sedelo, napr. na mňa alebo niekoho z rodiny, a poďme do toho. Ako príklad uvediem. Navrhujem predať colnú správu. Pracuje tam okolo 5 000 zamestnancov, štát by sa o nich nemusel starať, argumentácia by bola podobná ako tuná, že výpadok zo štátneho rozpočtu by sa vyargumentoval tým, že nebudú náklady na tlačivá, autá, kancelárie a zo zisku by súkromná organizácia, napr. moja, platila daň. Navrhujem predať Daňové riaditeľstvo. Pracuje tam okolo 5 000 ľudí, štát by sa o nich nemusel starať, výpadok zo štátneho rozpočtu by sa vyargumentoval znova tým, že nebudú náklady na tlačivá, kancelárie a tak ďalej a súkromná organizácia, napr. moja, by zaplatila daň. Myslím, že by sa našlo viac záujemcov. Ono by sa dalo toho navrhnúť asi viacej. Vážené kolegyne, kolegovia, prosím, spamätajme sa. Štát má určitú funkciu, ktorú musí predsa plniť. Je to predovšetkým záujem všetkých občanov a my ho musíme plniť tak, aby to bolo v prospech občanov, a to, čo nám predkladajú predkladatelia, je obyčajný lobizmus. Už predloženie tohto návrhu je urážka Policajného zboru a nehoráznosť voči občanom. Keď chceme túto problematiku riešiť vecne, tak nech to spravuje príslušné ministerstvo, nech to spracujú tak, aby sa výkon štátnej moci priblížil k občanovi, tak, ako je to myslené v programovom vyhlásení vlády, tak, aby sme neochudobňovali už beztak chudobný štát, a tak, aby sa v našich materiáloch neobjavovali názvy  súkromných firiem a mená, ako je pán Krause. Z tohto dôvodu dovoľte, aby som podal procedurálny návrh, aby v zmysle § 73 ods. 3 rokovacieho poriadku Národnej rady SR nepokračovala Národná rada v rokovaní o návrhu zákona, ktorým sa mení a dopĺňa zákon Národnej rady SR č. 315/1996 Z. z. o premávke na pozemných komunikáciách v znení neskorších predpisov. Verím vo vašu čestnosť a slušnosť. Ďakujem za pozornosť. (Potlesk.)